Elkerültük a halálcsoportokat, jó helyen Magyarország a Nemzetek Ligájában
Mindenféle sallang nélkül, feszes tempóban, lendületesen sorsolták össze a csapatokat a labdarúgó Nemzetek Ligájában. Magyarország ennél jobb helyre nem kerülhetett volna.
Díszvendégek segítségével, az új torna himnuszának bemutatása után kezdõdött meg a labdarúgó Nemzetek Ligájának elsõ sorsolása Lausanne-ban. Az újonnan kiírt sorozat csoportbeosztásainak kialakítását a D, vagyis a legalacsonyabb divízióval kezdték, a Barcelona és az Arsenal korábbi játékosa, Aleksandr Hleb kezét dicsérhették vagy szidhatták az érintettek.

A D-osztály csoportjai:

1-es csoport: Grúzia, Lettország, Kazahsztán, Andorra

2-es csoport: Fehéroroszország, Luxemburg, Moldova, San Marino

3-as csoport: Azerbajdzsán, Feröer, Málta, Koszovó

4-es csoport: Macedónia, Örményország, Lichtenstein, Gibraltár

A csoportelsõk feljutnak a C divízióba, a playoffban pedig kiharcolhatják a csoportelsõk az Eb-re jutást.

A lehetõ legjobb helyre kerültünk 

Köszönjük a lehetõ legjobb sorsolást Jari Litmanennek, aki a Magyarországot is tartalmazó C-osztály csoportjainak kialakításához asszisztált. A finnek egykori futballcsillaga a legkedvezõbb helyre, a finnek, az észtek és a görögök mellé sorsolta a magyar válogatottat.

A C-osztály csoportjai:

1-es csoport: Skócia, Albánia, Izrael

2-es csoport: MAGYARORSZÁG, Görögország, Finnország, Észtország

3-as csoport: Szlovénia, Norvégia, Bulgária, Ciprus

4-es csoport: Románia, Szerbia, Montenegró, Litvánia

A legerõsebbeknél már csak hárman vannak

A B-divízióban már csak hárman vannak egy-egy csoportban, izgalmas kis meccsek várhatók, köszönhetõen Vladimir Smicer sorsolásának.

A B osztály csoportjai:

1-es csoport: Szlovákia, Ukrajna, Csehország

2-es csoport: Oroszország, Svédország, Törökország

3-as csoport: Ausztria, Bosznia-Hercegovina, Észak-Írország

4-es csoport: Wales, Írország, Dánia

A csoportelsõk feljutnak az A-divízióba, az utolsók pedig kiesnek a C-be.

Parádés meccsek lesznek az A-divízióban 

Az elit csoportosításában a kétszeres BL-gyõztes Deco segédkezett, a portugál legenda megelégedve vette tudomásul, hogy hazáját az olaszokkal és a lengyelekkel sorsolta össze.

Az A-osztály csoportjai:

1-es csoport: Németország, Franciaország, Hollandia

2-es csoport: Belgium, Svájc, Izland

3-as csoport: Portugália, Olaszország, Lengyelország

4-es csoport: Spanyolország, Anglia, Horvátország

Ez lesz a menetrend 

A Nemzetek Ligája szeptemberben rajtol, a sorozatban az Európa-bajnoki részvételt is ki lehet vívni. Az idén debütáló sorozatban Európa 55 országának válogatottja négy külön osztályban (A, B, C, D) méri majd össze tudását, s mindegyikbõl egy csapat szerez indulási jogot a 2020-as Európa-bajnokságra. Az A-ban a kontinens 12 legerõsebb csapata kap helyet, a B-ben a 13-24. pozícióban található együttesek, míg a C (25-39.) és a D (40-55.) ligák ennél bõvebb létszámmal indulnak.

A most kisorsolt csoportok 2018 szeptemberében, októberében és novemberében oda-visszavágós alapon játszanak egymással a csoportelsõségért. Az eredmények alapján a B-, C- és D-osztály csoportgyõztesei egy osztállyal feljebb jutnak, az A-, B- és C-osztály csoportutolsói pedig kiesnek. De ami fontosabb, hogy minden osztály négy-négy csoportgyõztese 2020 márciusában elõdöntõ-döntõ rendszerben megmérkõzik a fennmaradó négy Eb-helyért. Mindegyik kategóriában az a legelõkelõbb helyen záró válogatott jut indulási joghoz, amelyik a 2019 õszén záruló hagyományos Eb-selejtezõk során lemaradt a részvételt garantáló elsõ és második helyekrõl.

A Nemzetek Ligájában a harmadik vonal programjának kialakításakor fontos szempont lesz, hogy Finnország és Norvégia az éghajlati viszonyok miatt novemberben már nem játszhat mérkõzést
hazai pályán, továbbá Észtország, valamint Litvánia hazai mérkõzéseinek idõpontjait is befolyásolhatja a téli idõjárás. Emiatt a négy csapatból legfeljebb kettõ szerepelhet azonos csoportban.

A sorsolás után az azonos csoportba került válogatottak képviselõi a helyszínen egyeztetnek majd a meccsek helyszínérõl, pontos dátumáról és kezdési idõpontjáról.

Az elsõdleges kezdési idõpont - közép-európai idõ szerint - 20.45 óra lesz, hétvégén viszont a mérkõzések többsége 18 órakor kezdõdik majd, de ezeken a napokon is lesznek meccsek 20.45-tõl is, illetve 15 órától.

A Nemzetek Ligája 2018-as játéknapjai:
szeptember 6-8.
szeptember 9-11.
október 11-13.
október 14-16.
november 15-17.
november 18-20.